€30 000 as jy in Italiaanse dorpie kom blyKerk in Presicce (Foto: Lupiae, eie werk via Wikimedia Commons) ŉ Paar klein dorpies in Italië is besig met planne om mense te lok om daar te kom bly in ŉ poging om hul ekonomie om te keer. Presicce, ŉ dorpie in Puglia, bied nou ŉ kontantbonus aan om inwoners te lok. Volgens owerhede sal hulle mense €30 000 (sowat R530 000) betaal om ŉ huis in die dorpie te koop en hul intrek te neem, berig CNN. Alfredo Palese, raadslid vir Presicce, het aan CNN gesê daar is talle huise in die geskiedkundige dorp wat leegstaan. “Die huise is almal voor 1991 gebou en ons sal dit graag wil sien herleef met nuwe inwoners.” Palese sê dit is hartseer om te sien hoe ou distrikte vol geskiedenis, wonderlike argitektuur en kuns mettertyd ontruim word. Die kontantbonus het ten doel om voornemende inwoners na die dorpie te lok. Die besonderhede van die ooreenkoms word nog bepaal, maar die raadslid voer aan owerhede sal binnekort aansoeke kan ontvang. Enigiemand wat belangstel, sal die besonderhede op die stadsaal se webwerf vind sodra alles uitgestryk is. Om in aanmerking te kom vir die kontantbonus, sal kopers intrek moet neem in Presicce en een van ŉ rits gekose eiendomme moet koop wat voor 1991 gebou is. Owerhede het reeds bepaal watter eiendomme te koop aangebied sal word met dié ooreenkoms. Volgens Palese begin huispryse op sowat €500 per vierkante meter. ŉ Huis van sowat 50 m², wat ook herstelwerk sal benodig, sal jou sowat €25 000 kos.